Veebruar 2011

**Veebruar 2011**, kroonika

2011. aasta veebruar algab teisipäeval ja lõpeb 28 ööpäeva pärast esmaspäeval.

## [[1. veebruar]]

* Egiptuse president Ḩusnī Mubārak teatas riigitelevisioonis esinedes, et ei kandideeri enam septembris toimuvatel presidendivalimistel, ning lubas põhiseaduslikke reforme.
* Hiina edelaosas Yunnani provintsis Dehongi Tai-Tsingpo autonoomses ringkonnas Yingjiangi maakonnas toimus 4,8-magnituudine maavärin, mille tagajärjel purunes sadu hooneid ning vähemalt 60 000 inimest evakueeriti.
* Iirimaa peaminister Brian Cowen saatis laiali parlamendi ja kuulutas 25. veebruariks välja ennetähtaegsed parlamendivalimised.
* Jordaania kuningas ‘Abd Allāh II vabastas ametist peaminister Samīr ar-Rifā‘ī valitsuse ja nimetas uueks peaministriks Ma‘rūf al-Bakhīti. 
* Skandinaavia lennufirma SAS Group uueks presidendiks ja tegevjuhiks sai Rickard Gustafson. 
* Postimees nimetas aasta arvamusliidriks majandusteadlase Andres Arraku.

## [[2. veebruar]]

* Austraalia kirdeosa Queenslandi tabas orkaan Yasi, millega kaasnesid kuni 83&nbsp;m/s puhuvad tuuled. Torm lõhkus hooneid, tekitas ulatuslikud elektrikatkestused ja hävitas suure osa suhkruroo saagist.
* Belgia kuningas Albert II palus prantsuskeelse liberaalse partei Mouvement Réformateur esimehel Didier Reyndersil hakata koalitsioonikõneluste vahendajaks.
* NASA teadlased teatasid, et avastasid Kepleri kosmoseteleskoobi abil Maast 2000 valgusaasta kaugusel asuva planeedisüsteemi, mille moodustavad Päikese-sarnane täht Kepler-11 ja selle ümber tiirlevad kuus planeeti.
* Sudaani valitsus teatas, et aktsepteerib Lõuna-Sudaani iseseisvusreferendumi tulemusi.
* Uus-Meremaa peaminister John Key kuulutas välja parlamendivalimised, mis toimuvad 26. novembril 2011.
* Eesti välisminister Urmas Paet osales Poolas Varssavis Valgevene kodanikuühiskonna toetajate konverentsil.
* Eesti alaline esindaja Majanduskoostöö ja Arengu Organisatsiooni juures Marten Kokk andis Pariisis OECD peasekretärile José Ángel Gurríale üle oma volikirja. 
* Eesti terviseamet peatas vaktsineerimise gripivaktsiiniga Pandemrix, mis on Soomes väidetavalt põhjustanud narkolepsiasse haigestumise sagenemise.
* Eesti president Toomas Hendrik Ilves teatas otsusest anda riiklik teenetemärk 99 inimesele. 
* Eesti Rahvusraamatukogus kuulutati välja 2010. aasta 25 Eesti kauneimat raamatut ja 5 kauneimat lasteraamatut. 
* Eesti Karskusliit valis 2010. aasta tegijaks Eesti Konjunktuuriinstituudi direktori Marje Josingu. 
* Tartu linnavalitsus andis Tõnis Mäele üle Tartu medali.

## [[3. veebruar]]

* Ameerika Ühendriikides New Yorgis ÜRO peakorteris maailma metsandusfoorumil kuulutati välja ülemaailmne metsa-aasta. 
* Euroopa Parlament kiitis heaks Euroopa Liidu, Ameerika Ühendriikide ja Ladina-Ameerika riikide vahelise leppe, millega langetatakse banaanide imporditolle aastaks 2017 umbes 54 protsenti. Sellega lõppes 1993. aastast kestnud vaidlus.
* Haiti valimiskomisjon avaldas novembris 2010 peetud presidendivalimiste esimese vooru täpsustatud tulemused, mille järgi jääb 20. märtsil peetavast teisest voorust eemale valitseva partei kandidaat Jude Célestin ning vastamisi on endise presidendi abikaasa Mirlande Manigat ja opositsiooni esitatud muusik Michel Martelly.
* IANA andis välja viimase 32-bitise IP-aadressi.
* Jeemeni pealinnas Şan‘ā's nõudsid kümned tuhanded meeleavaldajad valitsuse tagasiastumist.
* Nepali parlament valis 17. katsel peaministriks Jhala Nath Khanali. 
* Pariisis toimunud oksjonil ostis Ameerika Ühendriikide kollektsionäär Helsingi olümpiamängude tõrviku rekordilise 348 000 euro eest. 
* Türgi pealinnas Ankaras hukkus kahes kõrvuti asuvas tehases toimunud gaasiplahvatuste tagajärjel vähemalt 16 töölist ja vähemalt 30 sai vigastada. 
* Eesti valitsus kinnitas Teabeameti peadirektoriks Rainer Saksa. Tema viieaastane ametiaeg algab 10. veebruaril 2011.
* Budismi Instituudi juht Sven Grünberg teatas, et dalai-laama Tenzin Gyatso külastab 16.–18. augustil Eestit.

## [[4. veebruar]]

* Birma parlament valis riigi presidendiks peaministri Thein Seini.
* India kirdeosas Manipuri osariigis toimus 6,4-magnituudine maavärin, mille epitsenter oli Birma piiri lähedal 85&nbsp;km Imphalist idas.
* Kasahstani president Nursultan Nazarbajev kuulutas 3. aprilliks välja ennetähtaegsed presidendivalimised.
* Tai ja Kambodža piiril vaidlusaluse Preăh Vĭhéari templi lähedal puhkes tulevahetus, milles hukkus vähemalt kaks ja sai vigastada vähemalt viis inimest.
* Eesti president Toomas Hendrik Ilves esines Saksamaal Münchenis toimuval julgeoleku ja välispoliitika konverentsil Wehrkunde.

## [[5. veebruar]]

* Egiptuses astus tagasi enamik president Ḩusnī Mubāraki juhitava Rahvuslik-Demokraatliku Partei liidritest. 
* Egiptuses Siinai poolsaare põhjaosas Al-‘Arīshi linna lähedal toimus plahvatus, mis purustas Jordaaniasse viiva gaasitoru.
* Rumeenia edelaosas Uricani söekaevanduses toimus plahvatus, mille tagajärjel hukkus vähemalt viis kaevurit.

## [[6. veebruar]]

* Kambodža ametiisikute teatel on UNESCO maailmapärandi nimistusse kuuluv Preăh Vĭhéari tempel mitmepäevase tulevahetuse käigus kõvasti kannatada saanud ja osa sellest on kokku varisenud.
* Lõuna-Sudaanis Ülem-Niiluse provintsi pealinnas Malakālis Sudaani vägede keskel puhkenud mässus hukkus vähemalt 50 inimest, kui osa Lõuna-Sudaanist pärit sõdureid keeldus Põhja-Sudaani siirduma.
* Nepalis vannutati ametisse peaminister Jhala Nath Khanal. 
* Roheneemesaartel toimusid parlamendivalimised.

## [[7. veebruar]]

* Egiptuse võimud vabastasid internetiaktivisti ja Google'i Lähis-Ida ja Põhja-Aafrika piirkonna turundusjuhi Wael Ghonimi, kes oli Egiptust haaranud poliitiliste rahutuste käigus kümme päeva varem (27. jaanuaril) jäljetult kadunud.
* Iraan tutvustas revolutsiooni 32. aastapäeva pidustustel oma uut ballistilist laevatõrjeraketti ja nelja satelliidi prototüüpi.
* Iraani ametiisikud teatasid, et riigi edelaosas Būshehri provintsis on purunenud naftatorust voolanud nafta saastanud rohkem kui 20&nbsp;km pikkuse rannikuala ja vähemalt 550 hektarit põllumaad.
* Laureuse aasta sportlase auhinna võitjateks kuulutati mäesuusataja Lindsey Vonn ja tennisist Rafael Nadal. 
* Lõuna-Korea ametiisikud teatasid, et Yeonpyeongi saarele saabus kaks päeva varem Põhja-Koreast 31 inimest, kes olid paadiga Kollase mere ületanud.
* Euroopa arboristide nõukogu teatas, et Turu valiti 2011. aasta Euroopa puupealinnaks. 
* Lõuna-Sudaanis avaldati iseseisvusreferendumi ametlikud tulemused. Iseseisvumist pooldas 98,83 protsenti hääletanutest. Iseseisvus kavatsetakse välja kuulutada 9. juulil 2011.
* Sudaani president ‘Umar Ḩasan Aḩmad al-Bashīr teatas, et tema valitsus kiidab heaks Lõuna-Sudaani iseseisvumisotsuse.
* Tuneesias keelati endise valitseva partei Demokraatlik Põhiseaduslik Ühendus tegevus. 
* Saksamaal Garmisch-Partenkirchenis algasid 20. veebruarini kestvad 2011. aasta mäesuusatamise maailmameistrivõistlused.
* Eestit külastas Rootsi kaitseminister Sten Tolgfors, kes kohtus Tartus kaitseminister Jaak Aaviksooga ning külastas Balti Kaitsekolledžit.
* Eestis alustas visiiti Venemaa endine peaminister Mihhail Kasjanov. Muu hulgas esitles ta koos Jevgeni Kisseljoviga raamatut "Putinita" ning kohtus välisminister Urmas Paetiga. 
* Pärnumaal Sauga vallas Tammistes aasta puitehitiseks tunnistatud hoones avati Tammiste lasteaed.

## [[8. veebruar]]

* Tšetšeenia mässuliste juht Doku Umarov teatas, et 24. jaanuaril 36 hukkunuga lõppenud rünnak Moskva Domodedovo lennujaamale oli tema korraldatud. 
* Eestis alustas visiiti Ukraina asepeaminister Sergi Tigipko.

## [[9. veebruar]]

* Baski iseseisvuslased teatasid, et on asutanud uue partei Sortu, mis hoidub igasugusest vägivallast.
* Indias Mumbais ajaloolises Bombay House'is, kus asub Tata Groupi peakorter, puhkes tulekahju, milles hukkus vähemalt kolm inimest.
* Itaalias esitas Milano prokuratuur kohtule materjalid, mille põhjal kavatseb esitada peaminister Silvio Berlusconile süüdistuse alaealisele prostituudile seksi eest maksmises.
* Jaapani merel Lõuna-Korea ranniku lähedal sõitis Lõuna-Korea konteinerilaev otsa puidulastiga Nahhodkast Hiinasse teel olnud Kambodža lipu all sõitnud kaubalaevale Alexandra, mis uppus. Venelastest koosnevast 12-liikmelisest meeskonnast päästeti üks inimene.
* Jordaanias astus ametisse peaminister Ma‘rūf al-Bakhīti valitsus.
* NATO teatas, et uueks Afganistani eriesindajaks Mark Sedwilli asemel saab aprillis praegune Suurbritannia suursaadik Iraanis Simon Gass.
* Pakistani valitsuse liikmed astusid tagasi, et peaminister Yousaf Raza Gillani saaks moodustada uue, senisest väiksema liikmete arvuga kabineti.
* Eesti suursaadik Hispaanias Toomas Kahur avas Eesti aukonsulaadi Valencias. Eesti uus aukonsul Valencias on José Vicente Morata Estragués. 
* Jõhvis avati uus kohtumaja, kus asusid tööle Tartu halduskohtu, Viru maakohtu, Viru ringkonnaprokuratuuri ja Viru vangla asutused.
* Otepääl Tehvandi spordikeskuse staadionihoones avati Eesti Spordimuuseumi filiaalina tegutsev Otepää talispordimuuseum.

## [[10. veebruar]]

* Egiptuse president Ḩusnī Mubārak teatas oma telepöördumises rahvale, et delegeerib võimu vastavalt põhiseaduse paragrahvile 82 asepresident ‘Umar Sulaymānile, kuid ei teatanud oma tagasiastumisest, nagu oodati.
* Iirimaal Corki lennuväljal süttis ebaõnnestunud maandumisel Belfastist saabunud reisilennuk Fairchild Swearingen Metroliner, mille pardal olnud 12 inimesest hukkus esialgsetel andmetel kuus.
* India ja Pakistani esindajad teatasid, et otsustasid taasalustada kahe riigi vahelisi rahuläbirääkimisi.
* Pakistani loodeosas Mardani linnas hukkus Ţālebāni korraldatud teismelise enesetaputerroristi lõhatud pommi plahvatuse tagajärjel vähemalt 31 inimest.
* Venemaal Permis hukkus majapidamistarvete laos puhkenud põlengus vähemalt kaheksa inimest.
* Venemaal Siberi föderaalringkonnas Hakassias leidis aset 6,1-magnituudine maavärin, mille epitsenter oli 170&nbsp;km Abakanist lõunas.
* Vihula mõisahoones algas kahepäevane Eesti peaministri Andrus Ansipi, Läti peaministri Valdis Dombrovskise ja Leedu peaministri Andrius Kubiliuse mitteametlik kohtumine Balti Ministrite Nõukogu raames.
* Eestis viibis visiidil Ameerika Ühendriikide relvastuskontrolli küsimuste abivälisminister Rose Gottemoeller, kelle kohtumisel välisminister Urmas Paetiga olid kõne all muu hulgas USA ja Venemaa suhted.
* Teabeameti peadirektorina astus ametisse Rainer Saks.
* President Toomas Hendrik Ilvese kantselei direktori kohusetäitjaks pärast Rainer Saksa lahkumist sai presidendi õigusnõunik Ülle Madise. 
* Tallinnas Eesti Mereakadeemias andis ametivande akadeemia uus rektor Heiki Lindpere.
* Ferdinand Johann Wiedemanni keeleauhinna saajaks kuulutati keeleteadlane Tiit-Rein Viitso.
* Tartu linnavolikogu otsustas anda Tartu linna aukodaniku tiitli ja Tartu Suurtähe mikrobioloog Marika Mikelsaarele ja vabadusvõitleja Enn Tartole ning teenetemärgi Tartu Täht Tartu Karlova Gümnaasiumi direktorile Undel Kokale, Lõuna-Eesti Vähiühingu esimehele Kaiu Suijale ning sporditegelasele Karl Kivastikule.

## [[11. veebruar]]

* Ameerika Ühendriikides avalikustati Chicago raadiosaates "This American Life" väidetav umbes 125 aastat vana Coca-Cola salajane retsept, mis on olnud üks maailma kõige paremini hoitud ärisaladusi.
* Kairost lahkunud president Ḩusnī Mubārak edastas teate oma tagasiastumisest presidendi ametikohalt ja võimu loovutamisest armeejuhatusele. Riigipea kohuseid asus täitma relvajõudude juhataja Muḩammad Ḩusayn Ţanţāwī.
* Zimbabwet külastav Hiina välisminister Yang Jiechi sõlmis 10 miljardi USA dollari väärtuses kaubandusleppeid.
* Šveitsi Alpides Anniviersi orus põrkas Lausanne'ist Genfi teel olnud väikelennuk vastu mäge. Hukkusid kõik viis pardalolnut.
* Tšiili keskosas toimus 6,8-magnituudine maavärin, mille epitsenter oli Vaikses ookeanis umbes 33&nbsp;km Concepciónist loode pool.
* Ohhoota merel jäi kadunuks Kamtšatka ranniku lähedal vähipüügil olnud Venemaa kalalaev, mille pardal oli 23-liikmeline meeskond.
* Eesti välisminister Urmas Paet viibis töövisiidil Soomes, kus kohtub Soome välisministri Alexander Stubbiga.

## [[12. veebruar]]

* Iraagis Sāmarrā' linna lähedal hukkus mošee lähedal tehtud enesetapurünnakus vähemalt 28 šiiidi palverändurit ja mitukümmend sai vigastada.
* Kasahstani suurim opositsioonipartei Azat teatas, et boikoteerib aprillis peetavaid presidendivalimisi.
* Pakistanis astus ametisse peaminister Yousaf Raza Gillani uus valitsus.
* Pakistanis anti välja endise presidendi Pervez Musharrafi vahistamiskäsk. Teda süüdistatakse selles, et ei taganud 2007. aastal opositsiooniliider Benazir Bhuttole piisavat kaitset, kuigi oli teadlik tema mõrvamise plaanist.
* Palestiina Rahvuslik Omavalitsus teatas, et üldvalimised korraldatakse enne septembrit. Ḩamās teatas, et boikoteerib valimisi.

## [[13. veebruar]]

* Ameerika Ühendriikides Los Angeleses jagati välja 53. Grammy muusikaauhinnad. 
* Ameerika Ühendriikides Washingtoni osariigis Yakima maakonnas indiaanlaste reservaadis hävitas põleng paarkümmend maja.
* Colombia president Juan Manuel Santos teatas, et riik peab kõnelusi Hiinaga, et ehitada 220&nbsp;km pikkune raudtee, mis ühendaks riigi Atlandi ja Vaikse ookeani rannikut ning oleks Panama kanaliga võistlev ühendustee kahe ookeani vahel.
* Egiptuse relvajõudude ülemnõukogu teatas, et peatas põhiseaduse kehtivuse ning saadab parlamendi laiali.
* Šveitsis toimunud rahvahääletusel hääletasid osalenud relvaseaduse karmistamise vastu.
* Suurbritannias Londonis jagati välja 64. Briti Filmi- ja Telekunsti Akadeemia auhinnad. Parimaks filmiks tunnistati Briti film "Kuninga kõne", mis sai lisaks veel kuus auhinda.

## [[14. veebruar]]

* Ameerika Ühendriikide lennukitootja Boeing esitles Everettis uut reisilennukit 747-8 Intercontinental, mis mahutab 467 reisijat. 
* Hondurase pealinna Tegucigalpa lähedal kukkus alla San Pedro Sulast startinud Central American Airlinesi lennuk Let L-410 Turbolet. Kõik 14 pardal olnud inimest hukkusid.
* Jaapanis avaldati 2010. aasta majandusstatistika andmed, mis kinnitasid asjaolu, et Hiina sisemajanduse kogutoodang oli esimest korda Jaapani omast suurem. Hiina oli siis selle SKT järgi Ameerika Ühendriikide järel maailmas teisel kohal.
* Lõuna-Korea ametiisikud teatasid, et Põhja-Korea on arvatavalt toidunappuse tõttu vähendanud toiduainetega paremini varustatud pealinna P'yŏngyangi suurust umbes poole võrra.
* Tallinna Ülikooli rektoriks valiti ülikooli keemiaprofessor ning matemaatika ja loodusteaduste instituudi direktor Tiit Land. Tema ametiaeg algab 15. mail 2011 ja kestab viis aastat.
* Eesti kohtunike täiskogu andis välja esimesed Kohtu Teravaima Sule aumärgid, mille pälvisid Tartu halduskohtu kohtunik Mai Saunanen, Tartu maakohtu kohtunik Ingeri Tamm ja Harju maakohtu kohtunik Kaija Kaijanen. 
* Tallinnas asutati Eesti Tantsunõukogu.
* Tallinna lennujaamas anti Politsei- ja Piirivalveameti lennusalga kasutusse kolmas helikopter AgustaWestland AW139.
* Kuusikul mõõdeti selle talve külmarekordiks 26,9 kraadi.

## [[15. veebruar]]

* Itaalia Milano kohus otsustas, et kohtupidamine alaealisele seksi eest maksmises ja võimu kuritarvitamises süüdistatava peaminister Silvio Berlusconi üle algab aprillis. 
* Mosambiigi ametiisikud teatasid, et kümme päeva tagasi uppus riigi põhjaosa ranniku lähedal toimunud laevaõnnetuses vähemalt 51 ebaseaduslikult Mosambiiki pürginud peamiselt Somaaliast ja Etioopiast pärit põgenikku.
* Saksamaa börs ja muu hulgas New Yorgi börsi opereeriv NYSE Euronext teatasid ametlikult oma ühinemisest. Uuest ettevõttest saab maailma suurim börs. 
* Eesti majandus- ja kommunikatsiooniministri Juhan Partsi juhitav delegatsioon alustas visiiti Kasahstani pealinnas Astanas, kus toimuval istungil kõneldakse kahe riigi vahelisest majanduskoostööst.
* Lasnamäe linnaosavalitsuse korraldatud Lasnamäe Jumalaema kiriku juurde rajatava patriarh Aleksius II büsti kavandi ideekonkursi võitjateks kuulutati Aleksandr Litvinov ja Oleg Žemtšugov. 
* Eesti Maksumaksjate Liit nimetas maksumaksja sõbraks Harku ja Jõgeva vallavalitsuse ja volikogu ning maksumaksja vaenlaseks Tallinna võimukoalitsiooni ja linnavalitsuse.
* Jõgeval mõõdeti selle talve uueks külmarekordiks –30,6 kraadi.

## [[16. veebruar]]

* Jaapani pealinnas Tōkyōs kohtunud Jaapani välisminister Seiji Maehara ja India kaubandusminister Anand Sharma kirjutasid alla kahe riigi vahelisele vabakaubanduslepingule. 
* Saksamaa keskpanga uueks juhiks valiti Jens Weidmann.
* Eesti välisminister Urmas Paet kohtus Berliinis Saksamaa välisministri Guido Westerwellega.
* Eesti president Toomas Hendrik Ilves võttis vastu Moskvas resideeriva Kambodža suursaadiku Thay Vanna ja Haagis resideeriva Rwanda suursaadiku Immaculee Uwanyiligira volikirja.
* Jaan Krossi kirjandusauhinna saajaks kuulutati Mats Traat romaani "Õelate lamp" eest.
* Tallinnas algasid Linnade ja Valdade Päevad.

## [[17. veebruar]]

* Euroopa Parlament kiitis heaks Euroopa Liidu ja Lõuna-Korea vahelise vabakaubanduslepingu.
* Euroopa Parlament võttis vastu resolutsiooni, milles tunnistab, et Venemaa kohtusüsteem ei ole sõltumatu ega erapooletu. 
* Itaalias visiidil viibiv Venemaa president Dmitri Medvedev kohtus Vatikanis Rooma paavsti Benedictus XVI-ga. 
* Läti siseminister Linda Mūrniece esitas lahkumispalve. Tema lahkumine on seotud jaanuaris Jēkabpilsis toimunud politseinike organiseeritud röövi ja mõrvaga.
* Šveitsi Alpides kukkus alla helikopter, mille pardal oli viis inimest. 
* Tansaanias Dar es Salaamis hukkus relvalaos toimunud plahvatuste tagajärjel vähemalt 32 inimest.
* Eestis viibis visiidil Euroopa Ülemkogu eesistuja Herman Van Rompuy.
* Eesti Riigikogu kiitis heaks seaduseparanduse, millega hakatakse oktoobri kolmandal laupäeval tähistama riikliku tähtpäevana hõimupäeva. 
* Eesti valitsus kinnitas riigi elutöö teaduspreemia saajateks füüsik Vladimir Hižnjakovi ja keemik Ülo Lille, elutöö kultuuripreemia saajateks Tiia-Ester Loitme, Mai-Ester Murdmaa ja Rein Raamatu ning spordi elutöö preemia saajateks Johannes Peetsi ja Ants Saare.
* Tallinna Ülikooli Balti filmi- ja meediakooli nõukogu valis kooli direktoriks Katrin Saksa. 
* Eesti Arhitektide Liidu, Heldur Meeritsa ja Go Travel Reisibüroo välja antava noore arhitekti preemia sai Hanno Grossschmidt.
* Eestis alustas visiiti Venemaa regionaalarengu minister Viktor Bassargin.

## [[18. veebruar]]

* Afganistanis Konarhā provintsis hukkus Ameerika Ühendriikide õhurünnaku tagajärjel vähemalt 37 inimest.
* Austraalia 45 elanikuga asula Speed ('kiirus') otsustas kasutada märtsikuu jooksul nime SpeedKills ('kiirus tapab'), et juhtida tähelepanu liiklusohutusele.
* Burundis hukkus koolimaja tabanud välgulöögi tagajärjel vähemalt 12 inimest ja umbes 50 sai vigastada. 
* Egiptus andis kahele Iraani sõjalaevale loa Suessi kanali läbimiseks. 
* Jaapani kalandusminister teatas, et Jaapan kavatseb keskkonnaaktivistide survel peatada vaalapüügi Antarktika vetes kuni püügihooaja lõpuni. 
* Norra lõunaranniku ääres Hvaleri saarte ja Ytre Hvaleri rahvuspargi lähedal sõitis karile Islandi tankerlaev, millest lekib naftat. 
* Saksamaa kaitseminister Karl-Theodor zu Guttenberg teatas, et loobub doktorikraadist kuni tema doktoritööd puudutavate plagiaadisüüdistuste uurimise lõpuni. 
* Taani ülemkohus jättis jõusse valitsuse Kopenhaageni Christiania asumi eristaatuse tühistamisotsuse.
* Ugandas toimusid presidendi- ja parlamendivalimised.
* Eesti Orhideekaitse Klubi valis aasta orhideeks tõmmu käpa.
* Jõhvis mõõdeti uus nii selle kui ka eelmise talve madalaim õhutemperatuur, –33,4 kraadi.

## [[19. veebruar]]

* Algasid Riigikogu valimised Eesti saatkondades Viinis, Sofias, Pekingis, Madridis, Dublinis, Tel Avivis, Roomas, Riias, Lissabonis, Pariisis, Helsingis, Londonis ja Minskis ning Eesti aukonsulaatides Perthis, São Paulos, Sydneys, Torontos ja Wellingtonis. 
* Eesti välisminister Urmas Paet kohtus Stockholmis Rootsi välisministri Carl Bildtiga.
* Paides toimunud tantsuetendusel anti tantsuloojale ja tantsupedagoogile Helju Mikkelile üle Anna Raudkatsi nimeline elutööstipendium. 
* Tallinnas pühitseti Lasnamäe õigeusu kiriku rist. Tseremoonial osales muu hulgas Moskva delegatsioon Venemaa raudteejuhi Vladimir Jakunini juhtimisel.
* Anija vallas Mustjõe külas põles maha Mustjõe kõrtsitalu.

## [[20. veebruar]]

* Afganistanis Jalālābādi pangas hukkus plahvatuses 18 inimest.
* Aserbaidžaani sõjaväeosas laskis sõdur maha seitse kaassõdurit. 
* Iraani pealinnas Teheranis toimunud Fajri teatrifestivali parima naisnäitleja auhinna võitis Elina Reinold nimitegelase rolli eest ühenduse R.A.A.A.M lavastuses "Antigone".
* Saksamaal Berliinis jagati välja Berliini filmifestivali auhinnad. Kuldkaru sai Iraani režissööri Aşghar Farhādī film "Jodāey-ye Nāder az Sīmīn".
* Tšaadis toimusid parlamendivalimised.
* Uganda 18. veebruaril toimunud presidendivalimiste võitjaks kuulutati ametis olev president Yoweri Museveni, kes sai üle 68 protsendi häältest. Opositsioon süüdistab võimulolijaid valimispettuses.
* Venemaal Peterburis taasavati ja pühitseti renoveeritud Peterburi Jaani kirik. Avamisel osalesid teiste seas Eesti president Toomas Hendrik Ilves, välisminister Urmas Paet ja kultuuriminister Laine Jänes.
* 2011. aasta Haapsalu lastekodupõleng: Haapsalu Lastekodus puhkes tulekahju, mille tagajärjel hukkus kümme inimest, sealhulgas kaheksa last.
* Eestis sõideti Tartu maratoni. Maratoni võitis Jerry Ahrlin.

## [[21. veebruar]]

* Afganistani põhjaosas Kondūzi provintsi põhjaosas hukkus enesetaputerroristi rünnakus riigiasutusele vähemalt 26 inimest. 
* Filipiinidel Luzoni saarel hakkas purskama Bulusani vulkaan, mis paiskas üles kahe kilomeetri kõrguse tuhapilve.
* Hiina ametiisikud teatasid, et novembris 2011 plaanitakse teele saata Marsi uurimise sond Yinghuo-1, mis on Hiina esimene kosmosesond teise planeedi orbiidile.
* 2011. aasta Liibüa rahutused: 
** Meeleavaldajad süütasid Tripolis parlamendihoone.
** Liibüa õhujõud avasid tule protestijate pihta.
* Mali pealinnas Bamakos tallati staadionil toimunud usutalitusel puhkenud paanika tagajärjel surnuks vähemalt 36 inimest ja kümned said vigastada. 
* Somaalia pealinnas Muqdishos hukkus ash-Shabābi korraldatud enesetapurünnakus vähemalt 17 inimest.
* Sudaani valitseva Rahvuskongressi esindaja teatas, et president ‘Umar Ḩasan Aḩmad al-Bashīr ei kavatse järgmistel valimistel enam ametisse kandideerida.
* Tuneesia esitas Saudi Araabiale palve välja anda endine Tuneesia president Zayn al-‘Ābidīn bin ‘Alī. 
* Venemaa president Dmitri Medvedev vabastas ametist Föderaalse Julgeolekuteenistuse asedirektori Vjatšeslav Ušakovi. 
* Tallinnas Gustav Adolfi Gümnaasiumis avati skulptor Aili Vahtrapuu valmistatud Jaan Tõnissoni büst ning esitleti Erkki Tuomioja raamatut "Jaan Tõnisson ja Eesti iseseisvus".

## [[22. veebruar]]

* Alžeeria valitsus kiitis meeleavaldajate survel heaks alates 1992. aastast kehtiva erakorralise olukorra tühistamise.
* 2011. aasta Bahreini rahutused: Kümned tuhanded protestijad nõudsid valitsuse tagasiastumist. Bahreini kuningas Ḩamad ibn ‘Īsá Āl Khalīfah käskis vabastada poliitvangid ja peatas poliitilistel põhjustel peetavad kohtuprotsessid.
* Egiptuse relvajõudude ülemnõukogu nimetas ametisse kümme uut ministrit.
* Kosovo parlament valis presidendiks suurettevõtja Behgjet Pacolli, kes astus kohe ka ametisse.
* 2011. aasta Liibüa rahutused:
** Liibüa liider Mu‘ammar al-Qadhdhāfī keeldus nädalaid kestnud rahutustest hoolimata tagasi astumast. 
** Liibüa siseminister ‘Abd al-Fataḩ Yūnus läks üle valitsusvastaste leeri. 
** Araabia Liiga peatas Liibüa liikmesuse organisatsioonis.
* Norras Holmenkollenis algasid 6. märtsini kestvad 2011. aasta põhja suusaalade maailmameistrivõistlused.
* Saksamaa kaitseminister Karl-Theodor zu Guttenberg loobus plagiaadisüüdistuste tõttu lõplikult oma doktorikraadist.
* Soome immigratsiooniamet avaldas andmed, mille järgi olid eestlased 2010. aasta lõpuks kõige arvukam välismaalaste rühm Soomes. 31. detsembril 2010 elas Soomes 28 965 Eesti kodanikku. 
* Suurbritannia ülikoolide ja teadusminister David Willetts teatas, et juulis avatakse Venemaa-Suurbritannia kosmoseaasta raames Londoni kesklinnas Juri Gagarini ausammas. 
* 2011. aasta Uus-Meremaa maavärin: Uus-Meremaa Lõunasaart tabas 6,3-magnituudine maavärin, mille epitsenter oli Canterbury ringkonnas. Hukkus vähemalt 113 inimest.
* Eesti majandusministeerium ja Riigi Infosüsteemide Arenduskeskus kuulutasid välja aasta parimad e-teenused. Parimateks osutusid sotsiaalse panganduse platvorm isePankur.ee, elektrooniline majandusaasta aruannete keskkond, digiretsept, Elioni minuTV ja ajaloo infopank Histrodamus.
* Eesti välisministeeriumi kantsler Alar Streimann avas Eesti aukonsulaadi Hongkongis. Eesti uus aukonsul Hongkongis on Lam Kin Hong Matthew.

## [[23. veebruar]]

* Peruu teatas, et katkestas diplomaatilised suhted Liibüaga.
* Senegal teatas, et katkestas diplomaatilised sidemed Iraaniga, keda süüdistab relvade müügis riigi mässulistele.
* Eestis pidas viimase istungi XI Riigikogu.
* Tartu Ülikooli aulas anti Tartu Ülikooli politoloogia doktorandile Birgit Poopuule üle Ernst Jaaksoni stipendium. 
* Rahvusvaheline animafilmi organisatsioon ASIFA valis Priit Pärna joonisfilmid "Eine murul" ja "Hotell E" viimase 50 aasta 50 parima filmi hulka. 
* Eesti suusataja Andrus Veerpalu teatas, et lõpetab sportlaskarjääri.

## [[24. veebruar]]

* Adeni lahel Jeemeni lõunaranniku lähedal hukkus umbes 50 Somaaliast pärit põgenikku, kelle laev tormisel merel uppus.
* Ameerika Ühendriikides otsustati 35 miljardi USA dollari suuruse õhuvägede 179 õhutankeri hanke võitjaks nimetada Boeing, kelle pakkumine hinnati Airbusi omast paremaks.
* Ameerika Ühendriikides Floridas Kennedy Kosmosekeskuses startis oma viimasele lennule kosmosesüstik Discovery, mis viis rahvusvahelisse kosmosejaama muu hulgas esimese kosmoseroboti Robonaut.
* Šveitsis otsustati külmutada Liibüa diktaatori Mu‘ammar al-Qadhdhāfī varad ja tõkestada tema pääs riiki.
* Venemaa valitsuse delegatsioon peaminister Vladimir Putini juhtimisel kohtus Brüsselis Euroopa Komisjoni presidendi José Manuel Barrosoga. 
* Eesti välisministeeriumi asekantsler Lauri Bambus avas Eesti aukonsulaadi Sri Lankal. Eesti uus aukonsul Sri Lankal on Dudley F. S. Thambinayagam.
* Algas riigikogu valimiste e-hääletus.
* Eesti alpinistid Raivo Plumer, Tõivo Sarmet ja Jaan Reimand alistasid Mehhiko kõrgeima mäe Orizaba vulkaani.

## [[25. veebruar]]

* Hiinas eemaldati surmanuhtlusega karistatavate kuritegude hulgast 13 mittevägivaldset kuritegu.
* Iirimaal toimusid ennetähtaegsed parlamendivalimised.
* Paapua Uus-Guinea kindralkubernerina astus ametisse Michael Ogio.
* Poola seim võttis vastu resolutsiooni, milles mõistab hukka Valgevene režiimi.
* 2011. aasta Tuneesia rahutused: Tuneesias nõudsid kümned tuhanded inimesed peaminister Muḩammad al-Ghanūshī lahkumist.
* Venemaa president Dmitri Medvedev rahuldas Kamtšatka krai kuberneri Aleksei Kuzmitski lahkumispalve ja nimetas kuberneri kohusetäitjaks Vladimir Iljuhhini. 
* Eesti suursaadik Hispaanias Toomas Kahur avas Gran Canarial Eesti aukonsulaadi. Eesti aukonsul Gran Canarial on Sergio Pedro Tadeo Benítez.
* Eesti ja Ameerika Ühendriikide esindajad allkirjastasid koostöölepingu põlevkivitootmise arendamiseks. 
* Jõhvis algas kolmas balletifestival, mille peaesineja on Tšehhi rahvusteatri balletitrupp.
* Tallinna reisisadamas avati skulptor Aime Kuulbusch-Mölderi valmistatud Soome presidendi Urho Kekkoneni bareljeef.

## [[26. veebruar]]

* 2011. aasta Liibüa rahutused: Liibüa endine justiitsminister Muşţafá Muḩammad ‘Abd al-Jalīl moodustas Banghāzīs opositsioonilise üleminekuvalitsuse.
* Peruus kukkus kuristikku Huancayost Limasse teel olnud liinibuss, milles viibinud 56 inimesest hukkus vähemalt 27.
* Venemaa president Dmitri Medvedev võttis vastu Karatšai-Tšerkessia presidendi Boriss Ebzejevi lahkumisavalduse ja nimetas presidendi kohusetäitjaks Rašid Temrezovi. 
* Venemaalt Plessetski kosmodroomilt lähetati kosmosse satelliit-positsioneerimissüsteemi GLONASS esimene kolmanda sugupõlve satelliit GLONASS-K.
* Tallinnas Nokia kontserdimajas toimus Eesti Laulu finaalkontsert. Eesti esindajaks Düsseldorfis toimuval 56. Eurovisiooni lauluvõistlusel valiti Getter Jaani lauluga "Rockefeller Street". 
* Lähtel algasid kahepäevased Eesti valdade XIX talimängud, millest võttis osa 40 omavalitsust ja üle 650 sportlase.
* Eestis toimus kaheksas presidendi matk Aegviidust Jänedale. Matkal osales umbes tuhat inimest.

## [[27. veebruar]]

* Ameerika Ühendriikides Hollywoodis jagati 83. korda Oscareid.
* Egiptuse diplomaat ja Araabia Liiga peasekretär ‘Amr Mūsá teatas, et kavatseb kandideerida Egiptuse presidendivalimistel.
* Prantsusmaa välisminister Michèle Alliot-Marie astus tagasi, sest oli tekitanud pahameelt Tuneesia diktaatorit Zayn al-‘Ābidīn bin ‘Alīd toetavate avaldustega. Uueks välisministriks sai Alain Juppé.
* Põhja-Korea ähvardas Lõuna-Koread tule avamisega riigipiiril, süüdistades Lõuna-Korea sõjaväge lendlehtede levitamises ning toidu, ravimite ja raadiote toimetamises üle piiri. 
* Tšiilis leidis aset 6-magnituudine maavärin, mille epitsenter oli 37 kilomeetri kaugusel Concepcióni linnast. 
* Tuneesia peaminister Muḩammad al-Ghanūshī astus tagasi. Uueks peaministriks sai Al-Bājī Qā'id as-Sibsī.
* 2011. aasta Liibüa rahutused: ÜRO Julgeolekunõukogu kiitis heaks Liibüa diktaatori Mu‘ammar al-Qadhdhāfī vastased sanktsioonid, mis hõlmavad muu hulgas reisikeeldu, varade külmutamist ja Liibüale relvade müügi keelamist.
* Estonian Air tegi esimese lennu Tallinnast Tartusse. Lennud hakkavad toimuma kuuel päeval nädalas. 
* Eestis sõideti 14. Tallinna suusamaratoni. Kõrvemaa Matka- ja Suusakeskuses peetud maratoni võitis Anti Saarepuu.

## [[28. veebruar]]

* Lõuna-Koreas algas Ameerika Ühendriikide ja Lõuna-Korea vägede ühisõppus maal, merel ja õhus, kus osaleb umbes 200 000 Lõuna-Korea ja ligi 13 000 USA sõdurit.
* Brasiilias Minas Geraisi osariigis Bandeira do Sulis kukkus tänaval pidutsenud rahva keskele purunenud elektriliin; hukkus vähemalt 16 inimest.
* Eesti president Toomas Hendrik Ilves andis Lätis endisele välisministrile Aivis Ronisele üle Maarjamaa Risti.